**Muzejski vremeplov**

**Zbirka narodne medicine kao okosnica izložbenog postava prvoga hrvatskog muzeja medicine**

Studijska izložba iz fundusa Hrvatskog muzeja medicine i farmacije HAZU

Strossmayerova galerija starih majstora HAZU, 12. travnja – 31. svibnja 2017.

U nizu pojedinačnih tematskih zbirki koje se danas nalaze u Hrvatskom muzeju medicine i farmacije posebno mjesto zaslužuje *Zbirka narodne medicine*. Riječ je o sveukupno 323 predmeta, koji su opisani u 164 inventarna zapisa. Predmeti su raspoređeni u sljedeće tematske cjeline: pribor za puštanje krvi; narodni kirurški instrumenti i njihovi prikazi; narodni lijekovi mineralnog, biljnog i životinjskog podrijetla; amuleti, apotropejski predmeti i nakit za zaštitu od bolesti i uroka; kršćanski zavjetni predmeti: medaljice – privjesci za zaštitu, svete sličice, zavjetni darovi – votivi, kršćanski zapisi; muslimanski zapisi i spremnice za zapise; fotografije na temu narodne medicine; ljekaruše; ostalo. Predmeti potječu iz vremenskog razdoblja od 18. stoljeća do prve polovine 20. stoljeća, pretežno s područja kontinentalne Hrvatske te Bosne i Hercegovine, uglavnom iz okolice Bihaća, Banja Luke, Dervente i Tuzle. Posebna zanimljivost i vrijednost zbirke sastoji se u činjenici da je naslijeđena od prvoga hrvatskog muzeja medicine te je njezino podrijetlo i način prikupljanja bilo moguće precizno rekonstruirati. Tu činjenicu prije svega zahvaljujemo okolnostima njezine povezanosti s osnutkom *Muzeja za povijest zdravstva* pri Zboru liječnika i zalaganjima dvojice istaknutih liječnika i protagonista tog projekta – Vladimira Ćepulića i Stanka Sielskog.

U Odsjeku za povijest medicinskih znanosti Hrvatske akademije znanosti i umjetnosti sačuvana je, naime, korespondencija Ćepulić – Sielski za razdoblje 1942. – 1943., koja razotkriva okolnosti, način i svrhu prikupljanja predmeta za Muzej, među kojima su bili i oni koji danas čine fond *Zbirke narodne medicine* Hrvatskog muzeja medicine i farmacije.Nakon dvije godine prikupljačkih aktivnosti u dosta teškim ratnim okolnostima i intenzivnih priprema, Zborov Muzej za povijest zdravstva otvoren je 29. siječnja 1944. i predstavljen javnosti.

Na izložbi se predstavlja cijela zbirka i popratna arhivska građa. Dokumentarno-arhivski dio građe evocira proces nastajanja zbirke, a likovni postav izložbe asocijativno slijedi postav prvoga hrvatskog muzeja medicine. Cjelovit katalog zbirke sa znanstvenim uvodnim tekstom bit će objavljen u publikaciji *Narodna medicina: izvori i istraživanja* u sklopu Akademijinog nakladničkog niza *Rasprave i građa za povijest znanosti,* koja će biti predstavljena javnosti 10. svibnja 2017., u okviru manifestacije *Dani otvorenih vrata HAZU*.

NOSITELJI PROJEKTA

Hrvatski muzej medicine i farmacije HAZU

akademik Marko Pećina, voditelj Muzeja

prof. dr. sc. Stella Fatović-Ferenčić, dr. med., zamjenica voditelja Muzeja

Silvija Brkić Midžić, prof., viša kustosica, upraviteljica Muzeja

KONCEPCIJA IZLOŽBE I ODABIR EKSPONATA

Silvija Brkić Midžić

AUTORICE TEKSTOVA

Stella Fatović-Ferenčić

Silvija Brkić Midžić

SURADNICA NA IZLOŽBI

Vanja Adžić

GRAFIČKO OBLIKOVANJE I PRIPREMA ZA TISAK IZLOŽBENIH PANOA, INFORMATIVNOG LETKA, TRANSPARENTA, PLAKATA I POZIVNICE

Studio Rašić

Ante Rašić

Ankica Penava-Pejčinović

KONZERVATORSKO-RESTAURATORSKI RADOVI NA IZLOŽBENIM VITRINAMA

Dario Podnar

TEHNIČKI POSTAV

Antonio Blaži, Dubravko Kontak, Sebastijan Haraminčić

VLASNICI EKSPONATA

Hrvatski muzej medicine i farmacije HAZU

Odsjek za povijest medicinskih znanosti Zavoda za povijest i filozofiju znanosti HAZU

Program je realiziran zahvaljujući potpori Gradskog ureda za obrazovanje, kulturu i sport Grada Zagreba i Zaklade HAZU.